রাজভবন থেকে যাদবপুর বিশ্ববিদ্যালয়ের উপাচার্য ভাস্কর গুপ্তাকে চিঠি

কলকাতা: রাজভবনে আচার্যের সচিবালয় থেকে যাদবপুর বিশ্ববিদ্যালয়ের (Jadavpur University) উপাচার্য ভাস্কর গুপ্তাকে চিঠি। চিঠিতে উল্লেখ করা হয়েছে, বিশ্ববিদ্যালয় যে কোর্ট মিটিং ডেকেছে মঙ্গলবার অর্থাৎ সমাবর্তনের দিন সকাল ৯টা ৪৫ মিনিটে, তা আইন মেনে হয়নি। আইন মোতাবেক ১৫ দিন আগে উপাচার্যের নির্দেশ মোতাবেক রেজিস্ট্রারকে লিখিত নোটিশ দিতে হয়। কমপক্ষে ৮ দিন আগে কোর্টের সদস্যদের অ্যাজেন্ডা পাঠাতে হয়। এক্ষেত্রে কোন নিয়মই মানা হয়নি। তাই অবৈধ এই মিটিং করা থেকে বিরত থাকতে বললেন আচার্য সি ভি আনন্দ বোস (C V Ananda Bose)।

যাদবপুর বিশ্ববিদ্যালয়ের সমাবর্তনে রাজ্যপালের আসা নিয়ে অনিশ্চয়তা ছিল আগেই। এ বার বিভিন্ন প্রশ্ন তুলে উপাচার্যকে চিঠি দিলেন রাজ্যপাল তথা আচার্য সিভি আনন্দ বোস। বিশ্ববিদ্যালয় কোর্ট মিটিং ডাকা হয়েছে তার জন্য অনুমতি নেওয়া কেন হয়নি, তার জবাব চাইল রাজভবন। চিঠিতে প্রশ্ন, এগজিকিউটিভ কমিটি(ইসি)-র বৈঠক এত দেরি করে হল কেন? সমাবর্তনের সমস্ত প্রস্তুতি শেষ করার পর কেন রাজভবনকে জানানো হচ্ছে বিশ্ববিদ্যালয়ের কাছে তার কারণ জানতে চাইল রাজভবন।

আরও পড়ুন: সেমিনার রুমে নয়, তিলোত্তমার খুনের ক্রাইম সিন অন্য! CSFL- এর তথ্যে চাঞ্চল্য

প্রসঙ্গত, ২৪শে ডিসেম্বর অর্থাৎ মঙ্গলবার যাদবপুর বিশ্ববিদ্যালয়ে সমাবর্তন অনুষ্ঠান। আর সেই সমাবর্তনের জন্য ১৭ই ডিসেম্বর যাদবপুর বিশ্ববিদ্যালয় ইসি বৈঠক হয়। কতজনকে ডিগ্রি দেওয়া হবে তা বৈঠকে ঠিক হয়। বৈঠকে কী কী সিদ্ধান্ত নেওয়া হয়েছে তা রাজ্যপালকে জানানো হয়। এ বার তা জানানো হয়নি রাজভবনকে।